**Euroopan Grand Prix 2007** (virallisesti **2007 Formula 1 Grand Prix of Europe**) oli Formula 1 -kauden 2007 kymmenes osakilpailu, joka ajettiin 22. heinäkuuta 2007 Nürburgringin moottoriradalla Saksassa. Kilpailu oli tarkoitus alun perin järjestää Saksan Grand Prix -nimellä, mutta kilpailun järjestäjät eivät päässeet asiasta sopimukseen nimioikeudet omistavan Hockenheimringin kanssa.

Kilpailu muistetaan yhtenä F1-historian kaoottisimmista ensimmäisistä kierroksista, jotka johtivat ulosajoihin ja uusintalähtöön. Kohua aiheutti myös ulosajaneen, MM-sarjaa johtaneen Lewis Hamiltonin auton nostaminen traktorilla takaisin radalle kesken kilpailun. Tapaus tulkittiin lopulta sääntöjenmukaiseksi, koska Hamilton oli onnistunut pitämään autonsa moottorin käynnissä . Myöhemmin kauden aikana nostoapu kisassa kiellettiin .

Ennen kilpailua järjestetyissä aika-ajoissa Hamilton ajoi ulos Michael Schumacherin mukaan nimetyssä S-mutkassa , ja oli vähällä ettei päässyt osallistumaan koko kilpailuun. Lopulta hän sai lääkäreiltä luvan lähteä mukaan kilpailuun, mutta lähtöruuduksi tuli 10, hänen lyhyen uransa sen astisesti huonoin. Ulosajo johtui huonosta renkaankiinnityksestä ja sitä seuranneesta rengasrikosta. Mutteri oli löysällä myös toisen McLaren-kuskin, Fernando Alonson autossa, mutta hän välttyi ongelmilta. 

Kilpailun voitti lopulta Alonso. Palkintojenjaossa Schumacher jakoi ironisesti valmistajien voittopokaalin Ron Dennisille, jonka tallin kanssa hän joutui kovasti taistelemaan kuljettajauransa aikana.

Viikonlopun aikataulu ja sää
----------------------------

| Päivä | Aikataulu | Sessio | Sää | Ilma | Rata | Kosteus |
| --- | --- | --- | --- | --- | --- | --- |
| Paik. | Suomi |
| 20. heinäkuuta | 10:00–11:30 | 11:00–12:30 | 1. vapaat harjoitukset |  Puolipilvinen | 22–23 °C | 25–28 °C | 76–82 % |
| 14:00–15:30 | 15:00–16:30 | 2. vapaat harjoitukset |  Puolipilvinen | 21–22 °C | 24–29 °C | 71–79 % |
| 21. heinäkuuta | 11:00–12:00 | 12:00–13:00 | 3. vapaat harjoitukset |  Puolipilvinen | 19–20 °C | 30–33 °C | 43–52 % |
| 14:00–15:00 | 15:00–16:00 | Aika-ajot |  Pilvinen | 21–23 °C | 31–39 °C | 40–46 % |
| 22. heinäkuuta | 14:00–16:00 | 15:00–17:00 | Kilpailu |  Sateinen, puolipilvinen | 18–20 °C | 23–31 °C | 53–65 % |
| Lähde: |

Kilpailu
--------

Kilpailussa alkoi sataa jo lämmittelykierroksella, joka kuitenkin saatiin vietyä kuivana läpi. Startissa paalupaikalta lähtenyt Kimi Räikkönen piti sijoituksensa, mutta hänen takaansa lähtenyt Felipe Massa ohitti toisena kilpailuun lähteneen Fernando Alonson. Toisessa mutkassa molemmat BMW Sauberit kolaroivat keskenään, mutta pääsivät jatkamaan kilpailua. Heikki Kovalainen käytti lähdön hienosti hyödykseen ja nousi seitsemännestä ruudusta neljänneksi. Taempaa lähteneillä Hamiltonilla ja Nico Rosbergilla oli vaikeuksia ensimmäisessä mutkassa. 

Sade yltyi ensimmäisellä kierroksella niin pahasti, että lähes kaikkien kuljettajien oli pakko tulla vaihtamaan sadekelin renkaat autoihin. Myös kärkipaikalla ajanut Räikkönen oli tulossa varikolle, mutta lipesi varikkosuoralta takaisin ajoradalle ja joutui jatkamaan radalla vielä kierroksen verran. Räikkönen kärsi lipeämisestä huomattavasti kun sade vain yltyi, jopa niin paljon että viimeisestä ruudusta debyyttikilpailuunsa lähtenyt Spyker-kuljettaja Markus Winkelhock ohitti hänet ja nousi kilpailun johtoon. Winkelhock oli käynyt vaihtamassa sadekelin renkaat autoonsa jo lämmittelykierroksella. 

Räikkönen vaihtoi sadekelin renkaisiin heti seuraavalla kierroksella pudoten seitsemänneksi ja lähes minuutin päähän Winkelhockista. Toisena ollut Massakin oli jäänyt saksalaisesta yli puoli minuuttia. Kolmannella kierroksella radan ensimmäiseen mutkaan oli kehittynyt valtava vesilammikko, josta ulos radalta lipesivät Jenson Button, Lewis Hamilton, Adrian Sutil, Nico Rosberg, Scott Speed ja Vitantonio Liuzzi. Myös Takuma Satō pyörähti ensimmäisessä mutkassa, mutta pääsi jatkamaan kilpailua. Nosturi, johon Liuzzi pyörähtäessään osui kevyesti, tuotiin lopulta radalle, mutta ainoa ulosajanut auto joka nostettiin oli Hamiltonin McLaren. Muiden moottorit olivat sammuneet tai kuljettajat olivat sammuttaneet ne. Hamilton pääsi näin ollen jatkamaan kisaa, mutta oli jäänyt kärjelle yli kierroksella. Äärimmäisen huonon sään ja ulosajojen vuoksi turva-auto, johon Liuzzi myös oli vähällä osua, tuotiin radalle ja kierrosta myöhemmin koko kilpailu keskeytettiin neljän kierroksen jälkeen. Tilanne oli kahdeksan kärjen osalta seuraava: Markus Winkelhock, Felipe Massa, Fernando Alonso, Mark Webber, David Coulthard, Heikki Kovalainen, Kimi Räikkönen ja Alexander Wurz.

20 minuuttia kilpailun keskeytyksen jälkeen startti uusittiin ja siihen lähdettiin turva-auton takaa sään ollessa jälleen aurinkoinen, mutta puoli tuntia myöhemmin luvattiin uudestaan sadetta. Winkelhock lähti paalulta ja Hamilton viimeiseltä, 17. sijalta. Aikaisemmin keskeyttäneet eivät päässeet mukaan uusintalähtöön. Turva-auton takana ajettiin ensimmäiset kaksi kierrosta, joiden jälkeen päästiin aloittamaan varsinainen kilpailu. Massa ja Alonso ohittivat heti Winkelhockin, joka oli pudonnut seuraavalle kierrokselle lähdettäessä jo sijalle 8 ja sitä seuraavalle sijalle 14. Hamilton lähti uusintastarttiin kuivan kelin renkailla, ajellen hitaita kierrosaikoja radan ollessa vielä märkä. Kovalainen ja Räikkönen taistelivat pitkään viidennestä sijasta. Suomussalmelainen onnistui kuitenkin peittämään maanmiehensä jokaisen ohitusyrityksen, pysyen edellä aina varikkokäynneille asti.

Räikkönen tuli ensimmäisenä miehenä kärjessä ajaneista kuljettajista vaihtamaan kuivan kelin renkaat kierroksella 11. Viimeisenä ajanut Hamilton käytti jo hyödykseen renkaitaan ja ajoi kilpailun nopeimman kierroksen. Räikkösen taktiikka onnistui hyvin sillä kun kaikki muut David Coulthardia ja Nick Heidfeldia lukuun ottamatta kävivät hakemassa kuivan kelin renkaat, suomalainen nousi viidenneksi. Edellä mainittujen tultua vaihtamaan seuraavalla kierroksella renkaansa, Räikkönen nousi kolmanneksi Massan ja Alonson taakse. Kovalainen putosi varikkokäyntien myötä Wurzin taakse kuudenneksi. Winkelhockin kilpailu päättyi puolestaan hydrauliikan pettämiseen kierroksella 14 .

Hamilton takoi joukon hännillä kilpailun nopeimpia kierroksia. Kovalainen puolestaan ohitti Wurzin ja Nick Heidfeld Ralf Schumacherin. Jälkimmäisenä mainittujen tapauksessa Schumacher sai osuman Heidfeldin vasemmasta eturenkaasta ja joutui keskeyttämään. Takuma Satōn kilpailu päättyi puolestaan hydrauliikkavikaan kierroksella 20. Keskeytysten myötä Hamilton nousi kilpailussa sijalle 14.

Kierroksella 24. Räikkönen oli ajanut Alonson kiinni, samalla kun Hamilton ajoi jälleen kilpailun nopeimman kierroksen, jonka kärjessä ajanut Massa oli kaksi kierrosta aiemmin ottanut nimiinsä. Kierroksilla 27-41 käytiin kilpailun ensimmäinen varikkoruljanssi. Kolmantena ajaneen Räikkösen Ferrariin iski hydrauliikkaongelma aivan kuin Satōlla ja Winkelhockilla. Auto pysähtyi lopulta varikkosuoralle ja Räikkönen palasi varikkopilttuuseensa.

Varikkokäyntien jälkeen tilanne näytti seuraavalta: Massa, Alonso, Webber, Wurz, Kovalainen. Kierroksella 50 sade alkoi uudestaan ja kolmea kierrosta myöhemmin kaikki kilpailussa mukana olleet olivat jo käyneet vaihtamassa renkaansa. Alonso pääsi seitsemän kierrosta ennen maalia aivan Massan kantaan ja ohitti tämän autojen osuttua kevyesti toisiinsa viidenneksi viimeisellä kierroksella. Sade taukosi lopulta kaksi kierrosta ennen maalia, eikä tilanne muuttunut ennen kuin Hamilton onnistui ohittamaan Fisichellan nousten sijalle 9. Alonso voitti kilpailun 8,1 sekunnilla ennen Massaa. Kolmanneksi tullut Webber oli jäänyt jo yli minuutin Alonsosta. Wurz oli neljäs ja vasta ruudusta 20 kilpailuun lähtenyt Coulthard hienosti viides. Loput pistesijat menivät Heidfeldille, Kubicalle ja Kovalaiselle, joka varikkokäyntien takia putosi kahdeksanneksi.

Kilpailun jälkeen, hieman ennen palkintojen jakoa käytiin italian kielellä sanasota Alonson ja Massan välillä johtuen kilpailun ratkaisseesta ohituksesta. Alonso oli tyytymätön Massan ajolinjoista jotka johtivat lopulta pieneen yhteenottoon.

Tulokset
--------

### Aika-ajo

| Sija | Nro | Kuljettaja | Talli | Aika (1. erä) | Aika (2. erä) | Aika (3. erä) |
| --- | --- | --- | --- | --- | --- | --- |
| 1. | 6 | **Suomi Kimi Räikkönen** | **Ferrari** | 1.31,522 | 1.31,237 | **1.31,450** |
| 2. | 1 | Espanja Fernando Alonso | McLaren-Mercedes | 1.31,074 | 1.30,983 | **1.31,741** |
| 3. | 5 | Brasilia Felipe Massa | Ferrari | 1.31,447 | 1.30,912 | **1.31,778** |
| 4. | 9 | Saksa Nick Heidfeld | BMW Sauber | 1.31,889 | 1.31,652 | **1.31,840** |
| 5. | 10 | Puola Robert Kubica | BMW Sauber | 1.31,961 | 1.31,444 | **1.32,123** |
| 6. | 15 | Australia Mark Webber | Red Bull-Renault | 1.32,629 | 1.31,661 | **1.32,476** |
| 7. | 4 | Suomi Heikki Kovalainen | Renault | 1.32,594 | 1.31,783 | **1.32,478** |
| 8. | 12 | Italia Jarno Trulli | Toyota | 1.32,381 | 1.31,859 | **1.32,501** |
| 9. | 11 | Saksa Ralf Schumacher | Toyota | 1.32,446 | 1.31,843 | **1.32,570** |
| 10. | 2 | Iso-Britannia Lewis Hamilton | McLaren-Mercedes | 1.31,587 | 1.31,185 | **1.33,833** |
| 11. | 16 | Saksa Nico Rosberg | Williams-Toyota | 1.32,117 | **1.31,978** |  |
| 12. | 17 | Itävalta Alexander Wurz | Williams-Toyota | 1.32,173 | **1.31,996** |  |
| 13. | 3 | Italia Giancarlo Fisichella | Renault | 1.32,378 | **1.32,010** |  |
| 14. | 8 | Brasilia Rubens Barrichello | Honda | 1.32,674 | **1.32,221** |  |
| 15. | 23 | Iso-Britannia Anthony Davidson | Super Aguri-Honda | 1.32,793 | **1.32,451** |  |
| 16. | 22 | Japani Takuma Satō | Super Aguri-Honda | 1.32,678 | **1.32,838** |  |
| 17. | 7 | Iso-Britannia Jenson Button | Honda | **1.32,983** |  |  |
| 18. | 19 | Yhdysvallat Scott Speed | Toro Rosso-Ferrari | **1.33,038** |  |  |
| 19. | 18 | Italia Vitantonio Liuzzi | Toro Rosso-Ferrari | **1.33,148** |  |  |
| 20. | 14 | Iso-Britannia David Coulthard | Red Bull-Renault | **1.33,151** |  |  |
| 21. | 20 | Saksa Adrian Sutil | Spyker-Ferrari | **1.34,500** |  |  |
| 22. | 21 | Saksa Markus Winkelhock | Spyker-Ferrari | **1.35,940** |  |  |
| Lähde: |

### Kilpailu

| Sija | Nro | Kuljettaja | Talli | Kierrokset | Aika/Keskeytys | Lähtöruutu | Pisteet |
| --- | --- | --- | --- | --- | --- | --- | --- |
| 1. | **1** | Espanja **Fernando Alonso** | **McLaren-Mercedes** | **60** | **2.06.26,358** | **2** | **10** |
| 2. | **5** | Brasilia **Felipe Massa** | **Ferrari** | **60** | **+8,155** | **3** | **8** |
| 3. | **15** | Australia **Mark Webber** | **Red Bull-Renault** | **60** | **+1.05,674** | **6** | **6** |
| 4. | **17** | Itävalta **Alexander Wurz** | **Williams-Toyota** | **60** | **+1.05,937** | **12** | **5** |
| 5. | **14** | Iso-Britannia **David Coulthard** | **Red Bull-Renault** | **60** | **+1.13,656** | **20** | **4** |
| 6. | **9** | **Saksa Nick Heidfeld** | **BMW Sauber** | **60** | **+1.20,298** | **9** | **3** |
| 7. | **10** | **Puola Robert Kubica** | **BMW Sauber** | **60** | **+1.22,415** | **5** | **2** |
| 8. | **4** | **Suomi Heikki Kovalainen** | **Renault** | **59** | **+1 kierros** | **7** | **1** |
| 9. | 2 | Iso-Britannia Lewis Hamilton | McLaren-Mercedes | 59 | +1 kierros | 10 |  |
| 10. | 3 | Italia Giancarlo Fisichella | Renault | 59 | +1 kierros | 13 |  |
| 11. | 8 | Brasilia Rubens Barrichello | Honda | 59 | +1 kierros | 14 |  |
| 12. | 23 | Iso-Britannia Anthony Davidson | Super Aguri-Honda | 59 | +1 kierros | 15 |  |
| 13. | 12 | Italia Jarno Trulli | Toyota | 59 | +1 kierros | 8 |  |
| Kesk. | 6 | Suomi Kimi Räikkönen | Ferrari | 34 | Hydrauliikka | 1 |  |
| Kesk. | 22 | Japani Takuma Satō | Super Aguri-Honda | 19 | Hydrauliikka | 16 |  |
| Kesk. | 11 | Saksa Ralf Schumacher | Toyota | 18 | Kolari (Heidfeld) | 9 |  |
| Kesk. | 21 | Saksa Markus Winkelhock | Spyker-Ferrari | 13 | Hydrauliikka | 22 |  |
| Kesk. | 7 | Iso-Britannia Jenson Button | Honda | 2 | Ulosajo | 17 |  |
| Kesk. | 20 | Saksa Adrian Sutil | Spyker-Ferrari | 2 | Ulosajo | 21 |  |
| Kesk. | 16 | Saksa Nico Rosberg | Williams-Toyota | 2 | Ulosajo | 11 |  |
| Kesk. | 19 | Yhdysvallat Scott Speed | Toro Rosso-Ferrari | 2 | Ulosajo | 18 |  |
| Kesk. | 18 | Italia Vitantonio Liuzzi | Toro Rosso-Ferrari | 2 | Ulosajo | 19 |  |
| Lähde: |

### Johtokierrokset

| Nro | Kuljettaja | Talli | Kierrokset |
| --- | --- | --- | --- |
| 6 | Suomi Kimi Räikkönen | Ferrari | 1 |
| 21 | Saksa Markus Winkelhock | Spyker-Ferrari | 2–7 |
| 5 | Brasilia Felipe Massa | Ferrari | 8–12, 14–55 |
| 14 | Yhdistynyt kuningaskunta David Coulthard | Red Bull-Renault | 13 |
| 1 | Espanja Fernando Alonso | McLaren-Mercedes | 56–60 |
|

Tilanne kuljettajien MM-sarjassa kilpailun jälkeen
--------------------------------------------------

|  | Sija | Kuljettaja | Talli | Pisteet |
| --- | --- | --- | --- | --- |
|  | 1 | Iso-Britannia Lewis Hamilton | McLaren-Mercedes | **70** |
|  | 2 | Espanja Fernando Alonso | McLaren-Mercedes | **68** |
|  | 3 | Brasilia Felipe Massa | Ferrari | **58** |
|  | 4 | Suomi Kimi Räikkönen | Ferrari | **52** |
|  | 5 | Saksa Nick Heidfeld | BMW Sauber | **36** |
|  | 6 | Puola Robert Kubica | BMW Sauber | **24** |
|  | 7 | Italia Giancarlo Fisichella | Renault | **17** |
|  | 8 | Suomi Heikki Kovalainen | Renault | **15** |
|  | 9 | Itävalta Alexander Wurz | Williams-Toyota | **14** |
|  | 10 | Italia Jarno Trulli | Toyota | **7** |
|  | 11 | Iso-Britannia David Coulthard | Red Bull-Renault | **8** |
|  | 12 | Australia Mark Webber | Red Bull-Renault | **8** |
|  | 13 | Saksa Nico Rosberg | Williams-Toyota | **5** |
|  | 14 | Japani Takuma Satō | Super Aguri-Honda | **4** |
|  | 15 | Saksa Ralf Schumacher | Toyota | **2** |
|  | 16 | Iso-Britannia Jenson Button | Honda | **1** |
|  | 17 | Saksa Sebastian Vettel | BMW Sauber | **1** |

Katso myös
----------

* GP2 Euroopan Grand Prix 2007
* Porsche Supercup Euroopan Grand Prix 2007

Lähteet
-------

1. ↑  Hamiltonin nostaminen oli sallittua  25.7.2007. MTV3.fi. Viitattu 10.10.2007.
2. ↑  Hamiltonin nostamisesta lisätietoa  24.8.2007. MTV3.fi. Viitattu 10.10.2007.
3. ↑  Hamiltonin nostaminen johti sääntömuutokseen  20.8.2007. Turun Sanomat. Viitattu 10.10.2007.
4. ↑  Schumacher sai nimikkomutkan  23.7.2007. MTV3.fi. Viitattu 10.10.2007.
5. 1 2  Hamilton rajusti rengasvalliin  21.7.2007. MTV3.fi. Viitattu 10.10.2007.
6. ↑  Hamilton sai ajoluvan  22.7.2007. MTV3.fi. Viitattu 10.10.2007.
7. ↑  Myös Alonson autossa pyörä löysällä  21.7.2007. MTV3.fi. Viitattu 10.10.2007.
8. ↑  Großer Preis von Europa auf dem Nürburgring 2007 - Formel 1 bei Motorsport-Total.com *www.motorsport-total.com*. Viitattu 19.8.2017. (saksaksi)
9. ↑  Theissen äreä BMW-kolarista  23.7.2007. MTV3.fi. Viitattu 10.10.2007.
10. ↑  Räikkönen: Lipesin ulos varikkosuoralta  26.7.2007. MTV3.fi. Viitattu 10.10.2007.
11. ↑  Winkelhock sai muisteltavaa loppuiäkseen  22.7.2007. MTV3.fi. Viitattu 10.10.2007.
12. ↑  Räikkönen manasi "varman" voiton hukkumista  22.7.2007. MTV3.fi. Viitattu 10.10.2007.
13. ↑  Alonso ja Massa riitelivät italiaksi  22.7.2007. MTV3.fi. Viitattu 10.10.2007.
14. ↑  Räikkönen paalulle Nürburgringillä  21.7.2007. MTV3.fi.
15. ↑  Alonso voitti jännittävän kisan, Räikkönen keskeytti  22.7.2007. MTV3.fi.

Aiheesta muualla
----------------

* Kuvia tai muita tiedostoja aiheesta **Euroopan Grand Prix 2007** Wikimedia Commonsissa

* Euroopan GP 2007 F1-ruutu (Arkistoitu – Internet Archive)

Formula 1 -kausi 2007

|  |  |  |  |  |  |
| --- | --- | --- | --- | --- | --- |
|  Australia |  Malesia |  Bahrain |  Espanja |  Monaco |  Kanada |
|  Yhdysvallat |  Ranska |  Britannia |  Eurooppa |  Unkari |  Turkki |
|  Italia |  Belgia |  Japani |  Kiina |  Brasilia |

Euroopan unioniFormula 1 -luokan Euroopan Grand Prix’t

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1950-luku | *1950* | *1951* | *1952* | *1953* | *1954* | *1955* | *1956* | *1957* | *1958* | *1959* |
| 1960-luku | *1960* | *1961* | *1962* | *1963* | *1964* | *1965* | *1966* | *1967* | *1968* | *1969* |
| 1970-luku | *1970* | *1971* | *1972* | *1973* | *1974* | *1975* | *1976* | *1977* | *1978* | *1979* |
| 1980-luku | *1980* | *1981* | *1982* | 1983 | 1984 | 1985 | *1986* | *1987* | *1988* | *1989* |
| 1990-luku | *1990* | *1991* | *1992* | *1993* | 1994 | 1995 | 1996 | 1997 | *1998* | 1999 |
| 2000-luku | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 |
| 2010-luku | 2010 | 2011 | 2012 | *2013* | *2014* | *2015* | 2016 | *2017* | *2018* | *2019* |
| Radat | Brands Hatch (1983, 1985)Nürburgring (1984, 1995–1996, 1999–2007)Donington Park (1993)Circuito Permanente de Jerez (1994, 1997)Valencian katurata (2008–2012)Bakun katurata (2016) |